**Вызначце стыль кожнага тэксту. Адказ абгрунтуйце (ахарактарызуйце мэту тэксту, яго адрасата, моўныя асаблівасці (лексічныя, марфалагічныя, сінтаксічныя))**

\*\*\*

Артыкул 2. Дзяржаўныя мовы, iншыя мовы ў Рэспублiцы Беларусь

У адпаведнасцi з Канстытуцыяй Рэспублiкi Беларусь дзяржаўнымi мовамi Рэспублiкi Беларусь з'яўляюцца беларуская i руская мовы.

Рэспублiка Беларусь забяспечвае ўсебаковае развiццё i функцыянаванне беларускай i рускай моў ва ўсiх сферах грамадскага жыцця.

Рэспублiка Беларусь праяўляе дзяржаўны клопат аб свабодным развiццi i ўжываннi ўсiх нацыянальных моў, якiмi карыстаецца насельнiцтва рэспублiкi.

Дзяржаўныя органы i iншыя арганiзацыi ў адпаведнасцi з заканадаўствам Рэспублiкi Беларусь ствараюць грамадзянам неабходныя ўмовы для вывучэння беларускай i рускай моў i дасканалага валодання iмi.

Закон не рэгламентуе ўжывання моў у неафiцыйных зносiнах, у зносiнах членаў працоўных калектываў памiж сабой.

Артыкул 3. Права грамадзян карыстацца iх нацыянальнай мовай

Грамадзяне маюць права карыстацца iх нацыянальнай мовай i выбiраць мову зносiн.

Артыкул 4. Абавязак кiраўнiкоў, iншых работнiкаў дзяржаўных органаў i iншых арганiзацый валодаць беларускай i рускай мовамi

Кiраўнiкi, iншыя работнiкi дзяржаўных органаў i iншых арганiзацый павiнны валодаць беларускай i рускай мовамi ў аб'ёме, неабходным для выканання iмi сваiх службовых абавязкаў.

Артыкул 5. Гарантыi правоў грамадзян пры звароце ў дзяржаўныя органы i iншыя арганiзацыi

Дзяржаўныя органы i iншыя арганiзацыi павiнны прымаць i разглядаць звароты, якiя падаюцца грамадзянамi на беларускай або рускай мове.

Адмова службовай асобы прыняць i разгледзець зварот грамадзянiна на беларускай або рускай мове са спасылкай на няведанне мовы звароту цягне за сабой адказнасць у адпаведнасцi з заканадаўчымi актамi Рэспублiкi Беларусь.

Адказ на зварот афармляецца на мове звароту.

Артыкул 6. Абарона моў

Усякiя прывiлеi цi абмежаваннi правоў асобы па моўных прыметах недапушчальныя.

Публiчная знявага, ганьбаванне дзяржаўных i iншых нацыянальных моў, стварэнне перашкод i абмежаванняў у карыстаннi iмi, пропаведзь варожасцi на моўнай глебе цягнуць устаноўленую законам адказнасць.

**Закон Рэспублікі Беларусь ад 26.01.1990 №3094-XI "Аб мовах у Рэспублiцы Беларусь" (Тэкст прававога акта са змяненнямі і дапаўненнямі на 1 студзеня 2014 года)**

\*\*\*

“Наша мова для нас сьвятая, бо яна нам ад Бога даная”, – пісаў у прадмове да “Дудкі беларускай” Мацей Бурачок (Францішак Багушэвіч), і ў розныя перыяды нашае гісторыі розныя людзі кіраваліся гэтымі словамі дый, адказваючы на гэты дар Божы, зьвярталіся да Бога, славілі Яго і дзякавалі Яму менавіта ў ёй, у нашай, у сьвятой мове. Пачынаючы ад Францішка Скарыны і ажно да нашых дзён шматлікія людзі імкнуцца не ствараць сабе асобнай штучнай “сакральнай” мовы, але зьвяртацца да Бога так, як зьвяртаюцца да бацькі ці маці, так як зьвяртаюцца ў жыцьці да тых, каго любяць і кахаюць. Мова каханьня – гэта ўжо сакральная мова, сьвятая мова, але да таго ж яна яшчэ і жывая.

**а. Аляксандар Аўдзяюк, адміністратар і рэдактар сайта “Часасловец. Пераклады а. Аляксандра Надсана”; а. Сяргей Стасевіч, сузаснавальнік сайта**

\*\*\*

**Рыгор Барадулін**

**Мая мова**

Сцвярджаюць гісторыкі і мовазнаўцы,

Што паступова сціраюцца грані нацый

І, нібыта як перажытак,

аджыць павінна абавязкова

Мова маці маёй – беларуская мова…

Што мне, як імя ўласнае, блізкая і знаёмая,

Што па жылах маіх цячэ

і сонным Сажом і Нёманам.

Я чакаю часіну сябрыны людской,

Але не згаджуся, што родныя мовы луской

Былі на рыбіне чалавецтва,

Якая ў вечнасць плыве акіянам вечнасці.

Галеюць увосень гаі-касмачы,

Па вясне расціскаюць лісты

Свае кулачкі маладыя.

І калі нават мова мая замаўчыць,

То не зробіцца мёртвай латынню.

Словы, дзе кожны гук

Азяблай сініцай цінькае,

Не стануць тэрмінамі медыцынскімі.

Гэтыя словы

Павінны вывучыць будуць нанова,

Каб даведацца,

Як Русь мая, белая

Ад вясновай наквеці

І касцей няпрошанай набрыдзі

З-пад чарапастых свастык,

Вольнай воляй сваёй даражыла,

Як з братамі і сёстрамі

Шчыра дружыла.

Калі мова мая

Уліецца ў агульны людскі акіян –

Пацячэ ў ім, стрыманая,

Цёплым Гальфстрымам.

І будзе мне сэрца грэць

Кожным ашчаджаным словам,

Бо як жыта спрадвечная

Беларуская мова!

\*\*\*

Так, наша рэспубліка, як і іншыя, даўно стала адукаванай: усім забяспечана як мінімум сярэдняя адукацыя. А вось наконт інтэлігентнасці… Інтэлігент не вызваліць сваё дзіця ад вывучэння роднай мовы. Інтэлігент не адвернецца ад кнігі толькі таму, што яна – беларуская. Згадаю словы выдатнага рускага пісьменніка Канстанціна Паўстоўскага, які гаварыў, што годнасць чалавека правяраецца ягонымі адносінамі да роднай мовы, што чалавек, які не ведае роднай мовы, – дзікун. Ну дык колькі дзікуноў ходзіць сярод нас?

Дайшло да таго, што многія з нас проста саромеюцца публічна карыстацца беларускай мовай. Найперш тыя, што выбіліся “ў людзі”, атрымалі адукацыю. А саромецца трэба няведання роднай мовы!

Ды я прашу проста падумаць пра лёс дзяцей. Горка пра гэта нагадваць, але спытаем сябе, – кім яны растуць? Не беларусамі? Тады кім? Рускімі? Не, нягледзячы на тое, што вакол пануюць руская мова, рускамоўны друк, рускамоўнае тэлебачанне, рускамоўныя тэатры і кіно, кнігі, школы, тэхнікумы, ВНУ, яны растуць усё ж не рускімі. Дык кім?

**Мікола Гіль. *Думайце, мамы, думайце! Рэха з 1987 года***

\*\*\*

Лінгвістычная сітуацыя ў Беларусі мае найбольшыя паралелі з сітуацыяй у Ірландыі. У абедзвюх краінах пасля набыцця незалежнасці ў якасці дзяржаўных моў захаваліся мовы былых метраполій (руская і англійская адпаведна). Падобную моўную сітуацыю можна характарызаваць як “посткаланіяльную”: асіметрычны білінгвізм, абмежаванне функцый мясцовых моў, часта ідэалагічнае прыніжэнне статусу мясцовай мовы на карысць больш “сучаснай”, “міжнароднай”, статус мовы былой метраполіі як сродку “міжнацыянальных зносін”. Звычайна сітуацыя выглядае так, што люмпенізаваныя пласты грамадства спрабуюць пазбавіцца ад роднай мовы як вясковай і авалодаць “больш прэстыжнай” мовай, каб заняць вышэйшае становішча ў грамадстве. Апрача таго, назіраецца выцісканне “непрэстыжнай” мовы з усіх сфер грамадства (за выключэннем, магчыма, “дэкаратыўнага” фальклору). Даследчык фарэрскай мовы Ёхан Хендрык Поўльсэн вызначае гэтую сітуацыю наступным чынам: “моўны імперыялізм не мае лепшых саюзнікаў, чым свае ўласныя ахвяры”. <…> Як адзначае Роланд Марці, “...адзіным шляхам умацавання пазіцый беларускай мовы з’яўляецца пазітыўная дыскрымінацыя. Роўнасці моў нельга дасягнуць простым наданнем ім роўнага статусу. Збалансаваная сітуацыя можа мець месца толькі тады, калі мовы аднолькава моцныя”. У іншым выпадку палітыку ў сферы адукацыі, калі мову навучання выбіраюць бацькі, можна лічыць дыскрымінацыйнай. Расійскі лінгвіст Валянцін Гак такую сітуацыю характарызуе наступным чынам: “...свабодны выбар мовы навучання ў школе расцэньваецца многімі лінгвістамі як сродак замацавання моўнага і культурнага нераўнапраўя і выціскання мінарытарнай мовы”. На дадзены момант, калі дзяржава не зменіць моўную палітыку, нам пагражае або поўная асіміляцыя, або “мальтыйскі варыянт”, калі дзве дзяржаўныя мовы паступова ператвараюцца ў адзіную мову-піджын.

**У. Кошчанка. *Цяжкасці шматмоўя ў Еўропе***